Rahanhimo, politiikka ja erilaiset riskiarvioinnit ovat synnyttäneet harvinaisen ja vaarallisen ongelman.

Vain vähän yli kaksi vuotta on siitä, kun Itä-Ukrainan kapinallisalueilta laukaistu Buk-ilmatorjuntaohjus tuhosi malesialaisen matkustajakoneen 17. heinäkuuta 2014. Lentovuoro MH17:n joukkomurhassa sai surmansa 298 ihmistä.

Yksi syy MH17:n tuhoon oli se, että Ukraina ei sulkenut ilmatilaansa kokonaan, vaikka maan itäosissa riehui sota ja useita sotilaskoneita oli tuhottu ohjuksilla aiemmin samana kesänä. Heti MH17-tragedian jälkeen Ukrainan oli kuitenkin pakko kieltää kaikki siviililennot maan etelä- ja itäosissa Simferopolin ja Dnipropetrovskin lentotiedotus- eli FIR-alueilla (Flight Information Region).

Nyt Ukraina haluaa kuitenkin houkutella ylilentoja takaisin ilmatilaansa. Syy on taloudellinen. Ukrainan maantieteellinen sijainti tekee siitä halutun ylilentokohteen lentoyhtiöiden etsiessä mahdollisimman suoria reittejä.

MH17:n tutkintaraportin mukaan Ukraina keräsi ylilentomaksuja vuonna 2013 kaikkiaan 199 miljoonaa euroa. Tämä tulovirta on ehtynyt tyystin.

Itä-Ukrainan kapinallisalueille eli Dnipropetrovskin FIRiin siviilikoneita ei sentään tohdita houkutella.

Etelässä, Simferopolin FIRissä Ukraina on sen sijaan avannut Krimin eteläpuolella Mustanmeren yllä kaksi lentoväylää, joiden tunnukset ovat L851 ja M856. Ukraina on myös ilmoittanut hoitavansa lennonjohtotoiminnan näillä kahdella väylällä.

Tätä Krimin valloittanut Venäjä ei ole valmis hyväksymään.

Venäjän viranomaiset ilmoittavat, ettei Venäjä ole vastuussa sellaisten Simferopolin FIRissä lentävien koneiden turvallisuudesta, joille lennonjohtopalvelua antaa jokin muu kuin Simferopolin aluelennonjohto. Se on venäläinen yksikkö.

Soppaan on työntänyt lusikkansa myös EU:n lentoturvallisuusvirasto EASA. Se asettui jo viime talvena Ukrainan viranomaisten tueksi.

EASAn turvallisuustiedotteessa todetaan yksiselitteisesti Ukrainan olevan ainoa valtio, joka on oikeutettu hoitamaan lennonjohtotoimintaa koko Simferopolin FIR:n ilmatilassa, siis myös kahdessa kiistellyssä väylässä.

EASA myöntää, että kahden eri maan (Venäjän ja Ukrainan) lennonjohtojen toimiminen samassa ilmatilassa ilman minkäänlaista koordinointia saattaa aiheuttaa turvallisuusriskin. Niin ikään EASA myöntää, että maassa kiisteltyjen väylien alla on vaarallisia alueita.

EASAn strategian ja turvallisuushallinnan apulaisjohtaja Rachel Daeschler vakuutti Suomen Kuvalehdelle sähköpostitse, että Ukrainan viranomaiset ovat kuitenkin ryhtyneet ponteviin toimiin riskien minimoimiseksi ja seuraavat tilannetta hyvin tarkasti.

Venäjän ja Ukrainan välistä kiistaa lennonjohdon toimivallasta yritetään Daeschlerin mukaan ratkoa YK:n alaisen kansainvälisen siviili-ilmailujärjestön ICAOn välityksellä.

Tilanne on kuitenkin täysin avoin. Silti EASA ”kutsuu” jäsenmaidensa lentoyhtiöt harkitsemaan L851- ja M856-väylien käyttämistä ja nimenomaan Ukrainan julkaisemien ohjeiden mukaisesti.

Tähän taas älähti Venäjä.

Se syyttää EASAa poliittisesti motivoidusta päätöksestä ja lentoturvallisuuden vaarantamisesta alueella.

Etelä-Ukrainassa on raportoitu GPS-laitteiden tahallista häirintää.

Vaarantuu turvallisuus tai ei, EASAn riskiarvio poikkeaa merkittävällä tavalla toisen suuren länsimaisen ilmailuviranomaisen, yhdysvaltalaisen FAAn arviosta.

FAA päätti lokakuussa jatkaa amerikkalaisten koneiden täydellistä lentokieltoa Simferopolin ja Dnipropetrosvkin FIR:eissä kahdella vuodella eli 27. lokakuuta 2018 asti.

Yksi syy on Venäjän ja Ukrainan erimielisyys siitä, kumpi johtaa lentoja Simferopolin FIR:ssä.

FAAlla on kuitenkin muitakin, painavalta kuulostavia perusteita.

Etelä-Ukrainassa on raportoitu satelliittipaikantimien eli GPS-laitteiden tahallista häirintää. Idässä Dnipropetrovskin alueella ollaan täysimittaisen sodan partaalla ja osapuolten käytössä on runsaasti ilmatorjunta-aseistusta.

Ety-järjestö on menettänyt useita tulitauon tarkkailussa käyttämiään lennokeita ilmatorjuntaohjusten ja kevyiden aseiden tulituksen ja GPS-häirinnän vuoksi.

Ainakaan toistaiseksi oikaisu Ukrainan kautta ei näytä lentoyhtiöitä houkuttelevan.

Koneiden liikkeitä reaaliajassa seuraavan FlightRadar24-sivuston mukaan Ukrainan itä- ja eteläosissa ei illansuussa 21. marraskuuta ollut ylilentäviä koneita. Aasiaan suuntaava konearmada kiersi kiltisti Ukrainan ilmatilan pohjoisen kautta.